Gitte Lillelund Bech (V), 2002-05-23:
Indledningsvis vil jeg også takke Kristeligt Folkeparti for at stille denne her forespørgsel, selv om klokken er mange, idet den faktisk giver os en mulighed for, at alle partier i Folketinget kan give deres bud på, hvilke udfordringer den danske folkeskole står over for, og også hvordan fremtidens folkeskole skal se ud.
Danmark har en god folkeskole, der stimulerer eleverne og udvikler dem til selvstændige mennesker.
Elevernes alsidige personlige udvikling er således i top, når de forlader folkeskolen, hvilket den også helst skulle være, da det bl.a. fremgår af folkeskolelovens § 1, at lige præcis understøttelse af elevernes alsidige personlige udvikling er et af formålene med folkeskolen.
Men folkeskolen kan blive endnu bedre.
Det er nemlig ikke nok for os i Venstre at se, at elevernes alsidige personlige udvikling er i topklasse.
Den danske folkeskole skulle også meget gerne give eleverne en kundskabsmæssig ballast til at kunne klare sig i en verden i hastig forandring.
I Venstre ønsker vi, at elevernes alsidige personlige udvikling skal gå hånd i hånd med fagligheden.
De seneste 10 års undersøgelser har vist, at fagligheden halter mange steder i folkeskolen bl.a. inden for læsning, matematik og naturfag. Senest har vi set, at knap 20 pct. af eleverne, der forlader folkeskolen i disse år, er funktionelle analfabeter, og det på trods af, at vi har en af verdens dyreste folkeskoler.
Det mener vi faktisk er kritisabelt.
Så fra Venstres side ønsker vi en række justeringer af den folkeskolelov, som blev lavet i 1993.
Vi er ikke interesseret i udarbejdelse af en ny lov, men vi er alene interesseret i justeringer af den eksisterende lov, for at vi kan give folkeskolen fagligheden tilbage. Hvordan skal fremtidens folkeskole så se ud med Venstres briller?
I Venstre ønsker vi en folkeskole, der er faglig, fleksibel og fremadrettet.
Vi har en vision om, at fremtidens folkeskole giver eleverne faglighed og kvalitet af højeste internationale klasse, sætter eleverne i stand til at træffe bevidste valg og bidrager til, at eleverne kan begå sig i en globaliseret verden. Vi hilser regeringens udspil »10 skridt mod en bedre folkeskole« velkommen, og der er et par hovedpunkter, som jeg gerne vil fremhæve, fordi det er dem, vi synes er meget vigtige.
I Venstre synes vi, det er vigtigt at sikre, at alle elever kan læse, skrive, regne og har kompetencer inden for engelsk og it, og det på et højere niveau end i dag, når de forlader folkeskolen.
Det skal i højere grad end i dag ske ved at tage udgangspunkt i den enkelte elev, f.eks. ved anvendelse af individuelle elevplaner.
Klare Mål er også et skridt på vejen, som vi venter os meget af.
Endelig vil vi se på muligheden for at øge timetallet eller forbedre undervisningen i dansk og matematik i de mindre klasser som et bidrag til sikring af de faglige færdigheder. En opdeling af skolen i forskellige faser, hvor lærerne specialiserer sig, vil også styrke fagligheden.
Det er rent faktisk noget, der ligger på linje med de anbefalinger, vi fik fra læseforskere som eksempelvis Jan Mejding i forbindelse med offentliggørelsen af læseundersøgelserne i 2000.
Vi mener, det er paradoksalt, at folkeskolen er det eneste sted i samfundet, hvor vi alene deler børnene efter alder.
Tænk om vi gjorde det samme i Folketinget: alle folketingsmedlemmer i et bestemt parti må kun være af en bestemt alder!
Jeg vil i denne forbindelse benytte lejligheden til at understrege, at i Venstres optik er holddeling altså ikke det samme som indførelse af en traditionel niveaudeling, udvidet og grundkursus, fra den første skoledag.
Vi mener, at tiden er løbet fra den form for deling af eleverne.
Sluttelig vil jeg sige, at en faglig, fleksibel og fremadrettet folkeskole for os at se netop går naturligt hånd i hånd med udvikling af elevernes alsidige personlige udvikling.
Det skal den også i fremtiden.
I Venstre ser vi frem til den kommende debat her i salen, til de kommende forhandlinger om at styrke folkeskolen og til det kommende samarbejde, som jeg håber, vi kan have med så mange af Folketingets partier som muligt for at sikre verdens bedste folkeskole.